VARÁZSITAL RECEPTEK

Minden gyerek kap 3-4 cetlit, amelyekre egy-egy furcsa hozzávalót kell írni. Lehet teljesen fantáziabeli (pl. unikornisszőr) vagy bármi olyasmi, amiről úgy gondoljuk, illik egy varázsital receptjébe. Akinek beindul a fantáziája, írhat többet is.

A begyűjtött cetliket keverjük össze. A gyerekek kiscsoportokban dolgoznak, a csoportok között elosztjuk a cetliket. Az a feladatuk, hogy a hozzávalók alapján kitalálják, mire használható a belőlük készített varázsrecept, hogyan működik, hogyan kell elkészíteni. Írjanak pontos receptet, és minél részletesebb leírást a hatásáról, hogy mennyi ideig hat, mi lehet az ellenszer.

A mértékegységek meghatározásakor felidézhetjük a 2017/őszi szám egyik meséjét: http://ligetmuhely.com/szitakoto/erzessel

Az elkészült recepteket színesen, cirkalmasan egy-egy kartonlapra másolják át a csoportok, amiket aztán összefűzünk receptkönyvnek.

Variáció:

Azt is megtehetjük, hogy először beszélgetést kezdeményezünk az osztályra jellemző problémákról (pl. fegyelmezetlenség, kiközösítés, csúfolódás, késés, hiányos felszerelés, nem tanulás...)

Olyan varázsitalokat készítünk, amelyek megoldást jelentenek egy-egy problémára. A kiscsoportok mind kapnak egy-egy problémát, és a hozzávalókat már úgy írjuk össze, hogy az adott problémához kötődjenek. (Pl. könnycsepp, izzadságcsepp...)